
ДО
ОБЩИНСКИ СЪВЕТ - БУРГАС
	
ДОКЛАДНА ЗАПИСКА
от
Инж. Чанка Коралска – За Кмет на Община Бургас,
Съгласно Зап. №3044/19.09.2024 г.

 	ОТНОСНО: Удостояване със званието „Почетен гражданин на Община Бургас“ на дует „Бургас“ – Мария Чернаева и Владимир Спасов.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ, 

Предлагаме удостояването със званието „Почетен гражданин на Община Бургас“ на поп изпълнителите Мария Чернаева и Владимир Спасов – дует „Бургас“, за високия професионализъм и доказани художествени постижения в музикалното изкуство.
Дует „Бургас” започва своята творческо-певческа дейност през 1983 година, когато след конкурс, организиран от Община Бургас с комисията в състав: Вили Казасян, Атанас Косев, Янко Миладинов, Петьо Петров, Иван Пантелеев, Ваньо Вълчев и Павлина Иванова – балет майстор, са избрани за солисти на оркестър „Бургас“. Като част от него Дует „Бургас“ участват в многобройни концерти и спектакли, част от Културния календар на Бургас. В състава са на съвместни спектакли с актьорите от театър „Адриана Будевска” и Държавна Опера - Бургас, както и Филхармония Бургас с диригентите Иван Вульпе, Иван Кожухаров, Вили Казасян, Ивайло Кринчев, Мишо Ваклинов, Иван Пантелеев. В спектаклите „Песни вечни обгорели от войната“ с режисьор Еди Шварц „Сякаш сън“, с режисьор Румен Велев, „Ще помня този бряг“ с режисьор Ласка Минчева, „25 години Бургаска морска флотилия“ и други. Десет години Дует „Бургас“ участва в конкурса „Бургас, морето и неговите трудови хора“. С оркестър „Бургас“ двамата изпълнители са записвали песни  на  композиторите Иван Пантелеев, Петьо Петров, Атанас Косев, Йонко Попов, Димитър Пенев, Вили Казасян, Тодор Филков и други. Песните им са по текстове на големите бургаски поети Ваньо Вълчев, Жива Кюлджиева,  Недялко Йорданов, Живко Колев, Лорис Мануелян и Пейо Пантелеев.
През годините са носители на няколко награди от  конкурса  „Бургас  и  морето“: втора  награда  с  песента  „Помниш ли“ по музика  на  Иван Пантелеев, текст Мими Христова и аранжимент на Вили Казасян, трета  награда с песента „Обич“ по  музика на Петьо Петров, текст Ваньо Вълчев и аранжимент Вили Казасян, трета  награда с песента „Тихия залез” по музика на Атанас Косев, текст Ваньо Вълчев и аранжимент на Йонко Попов.
От 1991 г. Владимир Спасов и Мария Чернаева започват самостоятелна творческа дейност като дует „Бургас”. През 1993 г., с подкрепата  на  много приятели събират част от  песните, които са изпълнявали през годините, наградените песни от конкурса „Бургас и морето”, както и нови песни, в първия си самостоятелен албум „Бургаски вечери с Дует „Бургас“. В него са включени песни на Иван Пантелеев, Стефан Диомов, Красимир Гюлмезов, Пламен Велинов, Константин Ташев, както и техни авторски композиции. По-късно пилотната песен от албума „Завръщане  в Бургас” става  не само визитна картички на дуета, но и любима на бургазлии от всички поколения. През 2017 г. с подкрепата на Община Бургас, приятели и съмишленици е издаден и вторият им самостоятелен албум „Бургас, моя любов“. Албумът отново е посветен на родното им място като завещание за всички поколения да обичат, пазят и милеят за града. Всички песни в него отново са създадени от бургаски композитори и поети: Стефан Диомов, Руслан Карагьозов, Красимир Гюлмезов. Пилотната песен „Бургас, моя любов” и още няколко песни са на младата композиторка Василена Чернаева. През 2021 г. е издаден третият им албум - „Бургас, завинаги  в  сърцето“. Той  отново  е  реализиран  от  бургаски композитори  и  поети, аранжиментите са поверени на младия и талантлив композитор и диригент Георги Милтиядов.
Творчеството на емблематичния дует, многобройните им сценични изяви са неделима част от културната атмосфера на града, радват и вълнуват поколения бургазлии и ценители на хубавата шлагерна песен от цялата страна.
Мария Чернаева е родена на 10.11.1957 г. в гр. Бургас. Завършва СМУ „Проф. Панчо Владигеров“ със специалност цигулка в класа на Д. Михайлов. Продължава образованието си в Медицински институт „Проф. Д. Темков“ със специалност медицински парамедик. През 1975 година, след полагане на изпит за поп изпълнител при Държавен естраден отдел на Българска национална консерватория, е удостоена с Първа солистична категория за поп изпълнител.
През 1978 г. започва работа като солист на оркестър „Орбита“ с диригент Кирил Емилев. Оркестър „Орбита“ е държавен оркестър при Филхармонична дирекция и Дирекция „Музика“ гр. Бургас с директор Живко Данов. Като солист на оркестъра участва активно в музикално-културната програма на града.
Владимир Спасов е роден 22.02.1957 г. Завършва „Професионална гимназия по механотехника и електроника” в гр. Бургас. Продължава висшето си образование във Великотърновския университет „Св. Св. Кирил и Методий“ със специалност „Музикална педагогика“. Дипломира се с пълно отличие. Владимир Спасов е и прекрасен пианист, както и владее други музикални инструменти. След дипломирането си започва работа, като преподавател по музика в НБУ „Михаил Лъкатник”, където работи 35 години до пенсионирането си. От 1983 г. до 1990 г. работи като солист на оркестър „Бургас”.
В многогодишната си работа като преподавател той обучава, изнася открити уроци на студенти със специалност музика от Университет „Проф. Асен Златаров“.  Владимир Спасов е любим преподавател на 40 випуска деца, възпитавайки ги да обичат музиката, родината и родния си град.
През целия  си  творчески  път  артистите от дует „Бургас“ са се стремили всички техни песни да достигнат до всяко сърце и до всички поколения. Творчеството им възпитава любовта  към хубавата и стойностна българска музика и текстове с художествени достойнства. Мария и Владимир съхранят за поколенията творчеството на  едни от най-видните и обичани композитори и поети от Бургас.
На основание чл. 21, ал. 1, т. 22 от Закона за местното самоуправление и местната администрация, и чл. 47 от Наредбата за символиката и отличията на Община Бургас, отчитайки приноса на дует „Бургас“ – Мария Чернаева и Владимир Спасов в развитието на културния живот на България и Бургас, предлагам Общински съвет да вземе следното


РЕШЕНИЕ:
Удостоява дует „Бургас“ – Мария Чернаева и Владимир Спасов със званието „Почетен гражданин на Община Бургас“.
Приложения: 
1. Мотивирано предложение относно за удостояване със званието на дует „Бургас“;
2. Творческа биография на дует „Бургас“
3. Лична и творческа биография на Мария Чернаева и Владимир Спасов;
4. Копия от награди и грамоти;
5. Писма за подкрепа от Стефан Диомов, Тони Димитрова и Милена Добрева;
6. Подкрепа от Инициативен комитет, придружен с подписка;
7. Подписка от граждани с адресна регистрация на територията на Община Бургас.

С уважение, 

ИНЖ. ЧАНКА КОРАЛСКА
За Кмет на Община Бургас,
Съгласно Заповед №3044/19.09.2024 г.

